Notum sit omnibus, tam presentibus quam futuris, quod ego Josbertus de Lino, Cluniacum veniens orationis gratia, pro redemptione anime mee et parentum meorum, donavi Deo et sanctis apostolis Petro et Paulo et Cluniacensi ecclesie, in communi capitulo, et domui de Columberiis, que ad eam pertinet, in foresta mea de Lino, ut monachi inibi accipiant ligna sufficienter ad calefaciendos se et furnum suum et apud Rabomunt jus pascue, ad pascenda animalia sua. Et ipsi fratres concesserunt mihi, quod tantum facerent pro me post obitum meum, quantum faciunt pro uno de fratribus suis. Hujus rei testes sunt: Frater Otgerius, prior Cluniacensis, et totum capitulum, Rainaldus, miles de Gentiarum; Balduinus, serviens ipsius Josberti.